Tuure Lehen: 


TYÖVÄEN YHTEISRINTAMA 
JA 
KOMMUNISTIEN OHJELMA 


Työväen yhteisrintama 


ja kommunistien ohjelma 


Onko ohjelmien erilaisuus esteenä 
yhteistoiminnalle? 


Eri ajatussuuntiin lukeutuvien työläisten yhteenkuuluvuus, heidän 
etujensa yhteisyys on niin ilmeinen, että sitä ei voi kukaan kiistää. 
Päivänselvää on myös, että työväen yhteisen asian menestyksellinen 
puolustaminen vaatii ennen kaikkea sosialidemokraattisesti ja kommu- 
nistisesti ajattelevien työläisten yhteistoimintaa. Tämä myönnetään, 
mutta siitä huolimatta esiintyy työväenliikkeen piirissä henkilöitä, 
jotka tätä yhteistoimintaa vastustavat. Kantaansa perustellakseen he 
- vetoavat tavallisimmin siihen, että kommunisteilla on joitakin sellaisia 
päämääriä ja pyrkimyksiä, jotka tekevät yhteistoiminnan mahdotto- 
maksi. Lyhyesti sanoen: vika on kommunistien ohjelmassa. 

Tuollainen perustelu kestäisi arvostelun, jos kommunistit asettai- 
sivat yhteistoiminnan ehdoksi ohjelmansa hyväksymisen. Mutta niin- 
hän asia ei ole. Juuri kommunistit ovat sitä mieltä, että maailmankat- 
somusten, poliittisten ja puolueohjelmien erilaisuus ei saa olla esteenä 


työläisten yhteistoiminnalle. Olisi luonnotonta ja anteeksiantamatonta, 
jos ohjelmariitojen vuoksi lyötäisiin laimin yhteistoiminta kaikkia työ- 
läisiä koskevissa elinkysymyksissä, joissa yksimielisyys voidaan hel- 
posti saavuttaa. 

Yhteisrintamaa ei rakenneta tyrkyttämällä toisinajatteleville omaa 
periaateohjelmaa, sillä ohjelmien erilaisuus on pikemminkin erottava 
seikka. Mutta tämä ei merkitse, ettei saisi keskustella periaatteellisista 
kysymyksistä, puolueiden tavoitteista, päämääristä ja ohjelmista aina 
kun tarve sitä vaatii. Kommunisteilla ei ole mitään syytä salailla tar- 
koitusperiään, ”ujostella” ja piilottaa ohjelmaansa. Käytännössä ei 
keskustelu näistä asioista ole vältettävissäkään: jos emme itse puhu, 
niin on toisia, jotka puhuvat. Ja pitkäaikaisesta kokemuksesta tie- 
dämme, millainen soppa siinä keitetään, kun esimerkiksi porvariston 
propagandamiehet ottavat ”selittääkseen” kommunistien tarkoitus- 
periä ja ohjelmaa. Ilmeistä on, ettemme voi jättää ohjelmamme selos- 
tamista vastustajiemme yksinoikeudeksi. E 

Toisinajattelevilla, joiden kanssa yhteisrintamaa haluamme, on 
laillinen oikeuskin vaatia meiltä selvää vastausta kaikkiin heitä kiin- 
nostaviin ohjelmaamme koskeviin kysymyksiin. Ei ole syytä olettaa, 
että kaikki, jotka sanovat kommunistien tarkoitusperien olevan hait- 
tana sosialidemokraattisesti ja kommunistisesti ajattelevien työläisten 
yhteistoiminnalle, olisivat vannoutuneita yhtenäisyyden vihollisia ja 
etsisivät pelkkiä verukkeita yhteistoimintaa jarruttaakseen. Epäluulo 
johtuu monissa, ehkäpä useimmissa tapauksissa siitä, että asioita ei 
tunneta tarpeeksi, että niistä on saatu väärä kuva. 

Kaiken edelläsanotun vuoksi on siis aiheellista selostaa kommunis- 
tien ohjelmaa, keskustella siitä mahdollisimman avomielisesti, puhua 
asiat niin selviksi, ettei kenellekään jäisi tilaisuutta kalastella sameassa 
vedessä. Se on tämän esityksen tarkoitus. Huomiomme keskittyy vain 
niihin ohjelmakohtiin, joissa on eniten esiintynyt epäselvyyttä ja joi- 
den on väitetty olevan pahimpina esteinä työväen yhteisrintaman 
rakentamiselle. 


Mihin SKP:n ohjelma perustuu? 


Erillistä asiakirjaa, jonka nimenä olisi Suomen Kommunistisen 
Puolueen ohjelma ja jossa puolueen päämäärät ja vaatimukset yhte- 
näisesti esitettäisiin, ei ole olemassa. Mutta tämä ohjelman puuttumi- 
nen on puhtaasti muodollista laatua, eikä SKP:tä voida sanoa ohjel- 

mattomaksi puolueeksi. On olemassa runsaasti ohjelmaluontoista 
aineistoa, jossa puolueen omaksumat periaatteet ja sen itselleen aset- 
tamat tavoitteet on määritelty sitovasti ja selkeästi. 

Mitä on tämä aineisto, johon SKP:n ohjelma perustuu? `s 

Niin SKP:n säännöissä kuin monissa muissakin puolueen viralli- 
sissa asiakirjoissa selitetään, että puolue pitää kaikessa toiminnassaan 
ylimpänä ohjeenaan marxilaista yhteiskuntatiedettä, 
Marxin ja Leninin oppia luokkataistelusta ja sosialismista. 

Tunnettua on, että myös Suomen vanha työväenpuolue, joka nimitti 
itseään sosialidemokraattiseksi, tunnustautui Marxin oppien kannatta- 
jaksi. Eivät edes Tanner ja Leskinen ole rohjenneet selvästi sanoutua 
irti marxilaisuudesta, niin vihamielisesti kuin he marxilaisuuteen suh- 
tautuvatkin. Tämä rohkeuden puute saa selityksensä siitä, että suuri 
osa sosialidemokraattiseen puolueeseen lukeutuvia työläisiä pitää suu- 
ressa arvossa vanhan työväenliikkeen aatteellista perintöä. 

Nämä työläisten mielialat huomioonottaen yhteistoiminnan vastus- 
tajat yrittävät esittää asian niin, että Leninin oppi on jotakin aivan 
toista kuin marxilaisuus. Tätä tarkoitti Väinö Tanner, kun hän Forssan 
puoluekokouksen 50-vuotisjuhlassa pitämässään puheessaan selitti, että 
kommunistit omaksuvat muka vain ”ne lisät, joilla Lenin ja Stalin 
marxilaisoppia ovat ryydittäneet”. 

Totta on, että erikoisesti Lenin on huomattavastikin kehittänyt 
marxilaista teoriaa eteenpäin — niiltä osiltaan, joilta se Marxin ja 
Engelsin ajoilta tapahtuneen maailmantilanteen muuttumisen vuoksi 
on ollut kehittämisen tarpeessa. Mutta ei Väinö Tanner enempää kuin 
kukaan muukaan voi todistaa Leninin marxilaisuuteen tuomien ”lisien” 
olevan ristiriidassa tieteellisen sosialismin perustajien, Marxin ja En- 
gelsin oppien kanssa. Eivätkä he yritäkään sitä todistaa — väittävät 
vain. 

Siinä aineistossa, johon Suomen Kommunistisen Puolueen ohjelma 
perustuu, on Suomen vanhan työväenliikkeen aat- 
teellinen perintö mitä tärkeimmällä sijalla. Ennen kaikkea on 
tässä yhteydessä mainittava vanhan sosialidemokraattisen puolueen 
vuonna 1903 hyväksymä Forssan ohjelma Me kommunistit 
allekirjoitamme tuon ohjelman tänäkin päivänä kaikissa oleellisim- 
missa kohdissaan, sillä se on monista vajavaisuuksistaan huolimatta 
työväen luokkataistelun ohjelma, sosialismin ohjelma, joka perustuu 
Marxin oppeihin. Totesihan Väinö Tannerkin mainitussa puheessaan, 
että ”Forssan kokous johdatti puolueen marxilaisille linjoille”. 

Forssan ohjelma esiintyi nimellisesti myös nykyisen sosialidemo- 
kraattisen puolueen ohjelmana vuoteen 1952 saakka, jolloin se korvat- 
tiin aivan toisensisältöisellä periaateohjelmalla. Hyvin ymmärrettä 


asia on, että 50 vuotta sitten laadittu puolueohjelma on uusimisen 
tarpeessa. Ikävä puoli asiassa on vain se, että sosialidemokraattisen 
puolueen ohjelma merkitsee selvää taka-askelta Forssan ohjelmaan 
nähden, täydellistä perääntymistä sen edustamalta marxilaiselta lin- 
jalta. Että tämä ei ole läheskään kaikkien sosialidemokraattisen RUS 
- lueen jäsenten, varsinkaan työläisjäsenten tahdon mukaista, sen näkyy 
huomanneen Väinö Tannerkin, koskapa hän katsoi tarpeelliseksi seli- 
tellä edellämainitussa Forssan juhlassa, että sosialidemokraattisen 
puolueen uusi periaateohjelma. merkitsee vain Forssan ohjelman ”tyy- 
lillistä uudistamista”. Mutta tämä Tannerin ”uudistettu tyyli”, kuten 
tuonnempana näemme, on sitä, että työväenpuolueen ohjelmasta hää- 
detään sosialismin aatteet ulos ja ne korvataan porvarillisten puo- 
lueiden asevarastosta lainatuilla ontoilla "demokraattisilla” fraaseilla. 

Niistä aineksista puheen ollen, joihin SKP:n ohjelma perustuu, on 
mainittava myös vuonna 1928 hyväksytty Kommunis tisen 
Internationalen ohjelma. Kommunistista Internationalea 
kansainvälisenä järjestönä ei ole enää olemassa, mutta kommunisteilla 
ei ole mitään syytä luopua sen arvokkaasta aatteellisesta perinnöstä. 
Kommunistisen Internationalen ohjelmassa, kuten yleensä kaikissa 
tässä maailmassa laadituissa ohjelmissa, on uusimisen ja parantamisen 
varaa — muutakin paitsi tyylillistä — mutta sen johtavat periaatteet 
kestävät arvostelun tänäkin päivänä. 

Kun vielä mainitsemme, että SKP:n säännöt sekä monet muut 
puoluekokousten hyväksymät asiakirjat sisältävät paljon täsmällisesti 
muotoiltuja periaatteellisia kohtia kommunistien päämääristä, tavoit- 
teista ja menettelytavoista, olemme luetelleet ne tärkeimmät ainekset 
joista kommunistisen puolueen ohjelma koostuu, ja voimme siirtyä 
koskettelemaan tämän ohjelman sisältämiä tärkeimpiä kysymyksiä. 


Ei ""yleisvaltakunnallinen", vaan luokkapuolue 


SKP tunnustaa avoimesti olevansa työväenluokan puolue, luokka- 
taistelupuolue. Tällaisen -varauksettoman luokkataistelukannan omak- 
suessaan puolue lähtee siitä tosiasiasta, että ristiriita työväenluokan 
ja sen riistämisellä elävän kapitalistiluokan välillä on ehdoton ja sovit- 
tamaton, että työväenluokka voi saada oikeutetut vaatimuksensa va 
teutetuiksi vain taistelun avulla ja että ristiriita työväenluokan ja 
kapitalistiluokan välillä voidaan ratkaista lopullisesti ainoastaan kapi- 
talistisen järjestelmän kukistamisella, ei luokkasovinnolla. 


Se on siis sama selvän luokkataistelun kanta, jonka vanha sosiali- 
demokraattinen puolue omaksui Forssan ohjelmassaan, selittäessään 
mm., että ”puolue tulee aina kaikissa valtiollisissa ja taloudellisissa 
kysymyksissä valvomaan köyhälistön luokkaetuja ja vastustamaan 
tarmokkaasti kaikkea luokkavastakohtien himmentämistä”. 


Tanner ja eräät toiset ovat tässäkin asiassa päinvastaisella kan- 
nalla. Porvaripuolueiden esimerkkiä seuraten he tekevät kaikkensa 
luokkavastakohtien himmentämiseksi, selittäen, että nykyinen sosiali- 
demokraattinen puolue ei ole suinkaan luokkapuolue, vaan päinvastoin 
”yhteishyvän”, ”yleisvaltakunnallisen ajattelun”, siis ”koko kansan” 
puolue. Eräässä Suomen Sosialidemokraatin ohjelmaluontoisessa pää- 
kirjoituksessa (18. 6. 1949), joka kaikesta päätellen on itsensä Väinö 
Tannerin käsialaa, sanottiin vihaisesti, että ”sosialidemokraattisen 
puolueen nimittämistä luokkapuolueeksi on pidettävä ilkeämielisenä 
vääristelynä, johon tosiasioista ei tukea löydy”. 

Noin jyrkästi ei asiaa sanota sosialidemokraattisen ‚puolueen uu- 
dessa periaateohjelmassa — nähtävästi siksi, että sosialidemokraattisen 
puolueen työläisjäsenten enemmistö tahtoisi puolueensa olevan 
todellisen työväenluokan puolueen. Tannerin selvä määritelmä — ei 
luokkapuolue, vaan yleisvaltakunnallinen puolue — on korvattu diplo- 
maattisella vaitiololla tästä tärkeästä asiasta. 

Kapitalistisessa maailmassa ei ole tapahtunut eikä kapitalismin 
vallitessa voikaan tapahtua mitään sellaista, mikä voisi ottaa luokka- 
taistelun pois päiväjärjestyksestä. Forssan ohjelma ei ole tässä kohden 
vanhentunut. Luokkataistelua ei käydä siksi, että kommunistit sitä 
tahtovat, vaan senvuoksi, että se on väistämätöntä niin kauan kuin 
eletään luokkayhteiskunnassa. Jokapäiväinen kokemus osoittaa, että 
työväenluokka ei saavuta mitään ilman taistelua, olkoonpa kysymyk- 
sessä aineellisten elinehtojen tai kansanvaltaisten oikeuksien puolus- 
taminen. Työväenluokan oikeuksia koskevissa kysymyksissä ei kapi- 
talistiluokka ole koskaan ottanut eikä ota nytkään ”lusikkaa kaunii- 
seen käteen”, ellei sitä siihen pakoteta. Luokkataistelun tehokasta ja 
määrätietoista johtamista varten tarvitaan selvän luokkataistelun 
kannalla oleva työväenpuolue. Sellaiseksi tunnustautui vanha sosiali- 
demokraattinen puolue. Sellaiseksi tunnustautuu tänään Suomen Kom- 
munistinen Puolue. 

Se mitä Forssan ohjelma sanoo työväenluokan ja kapitalistiluokan 
sovittamattomasta ristiriidasta ja leppymättömän luokkataistelun väis- 
tämättömyydestä pätee tänäkin päivänä. Mutta eräs tuon ohjelman 
suurimmista puutteellisuuksista on, että siinä nähdään vain nämä ka- 
pitalistisen yhteiskunnan perusluokat ja niiden välinen taistelu. Kysy- 
mys työväenluokan suhteesta toisiin työtäteke- 
viin kansankerroksiin, talonpoikaistoon, sivistyneistöön ja 


yleensä ns. keskiluokkaan jää varjoon. Tämä puutteellisuus on korjattu 
kommunistien ohjelmassa samoinkuin käytännöllisessä toiminnassakin. 
Siinä kiinnitetään suuri huomio näihin kerroksiin, joiden edut käyvät 
monissa oleellisissa kohdissa yhteen työväenluokan etujen kanssa ja 
jotka senvuoksi ovat voitettavissa työväenluokan liittolaisiksi. 


Päämääränä sosialismi 


Suomen Kommunistisen Puolueen säännöissä määritellään puolueen 
päämäärä seuraavin sanoin: 

”Puolueen tarkoituksena on järjestää ja johtaa maamme työväen- 
luokka, työtätekevä talonpoikaisto sekä henkisen työn tekijät taiste- 
luun kansamme valtiollisten, taloudellisten ja sivistyksellisten olojen 
demokratisoimiseksi, kapitalismin kukistamiseksi ja kommunismin en- 
simmäisen vaiheen, sosialistisen yhteiskunnan luomiseksi, jossa riistäjä- 
luokat ja toisen ihmisen harjoittama toisen riisto tulevat hävitetyiksi 
ja josta kehitys johtaa kommunismin toiseen vaiheeseen, täydelliseen 
kommunismiin”. 

Tämä kuten kaikki muutkin kommunistisen ohjelman kohdat pe- 
rustuu marxilaiseen yhteiskuntateoriaan. Se on myös täysin sopusoin- 
nussa Forssan ohjelman kanssa, vaikka siinä sanotaankin asiat kehite- 
tymmässä muodossa. Forssankin ohjelma asettaa tavoitteeksi sosia- 
lismin toteuttamisen. Ja sosialismilla se tarkoittaa sellaista yhteis- 
kuntamuotoa, jossa tuotantovälineet kuuluvat yhteiskunnalle, kansalle, 
eikä yksityiskapitalistisille riistäjille. Tämäkin ohjelmakohta on jäänyt 
vaillinaiseksi: se jättää sijan sellaiselle aiheettomalle käsitykselle, että 
sosialismi merkitsee kaikenlaisen yksityisomistuksen hävittämistä. 
Kommunistit pitävät sosialistiseen tuotantotapaan siirtymisen ehtona 
vain talouden avainasemien, suurtuotannon ottamista yh- 
teiskunnan haltuun. Ja mitä erikoisesti talonpoikien yksityisomistuk- 
seen tulee, on marxilaisuus alun pitäen korostanut sitä, että sen yh- 
teiskunnallistamiseen tähtääviä toimenpiteitä voidaan toteuttaa vain 
sitä mukaa kuin talonpojat tulevat itse vakuuttuneiksi niiden tarpeel- 
lisuudesta ja niihin vapaaehtoisesti suostuvat. 

Erittäin selvästi ja voimakkaasti Forssan ohjelmassa tuodaan esille 
se, että siirtyminen kapitalismista sosialismiin on väistämätön aste 
yhteiskunnan kehityksessä. Lokakuun sosialistisen vallankumouksen 
aloittama sosialismin voittojen kausi vahvistaa silminnähtävällä tavalla 
tämän marxilaisen tieteellisen ennakkonäkemyksen. Nykyajan ihmisen 

ei tarvitse vaivata päätään kysymyksellä, mitä kapitalismin jälkeen 
seuraa. Että kapitalistisesta yhteiskunnasta voidaan siirtyä ja siirry- 
tään vain sosialismiin, se alkaa olla selvää niillekin, joita tämä kehitys 
ei miellytä. Meiltä kysytään vain, haluammeko edistää tätä väistämä- 
töntä kehitystä vaiko asettua poikkiteloin sen tielle. 

Sosialidemokraattisenkaan puolueen uudesta periaateohjelmasta ei 
ole katsottu voitavan kokonaan heittää pois sosialismin tunnusta. Siinä 
puhutaan ”yhteiskunnan uudistamisesta sosialististen . periaatteiden 
mukaisesti”, ”käytännöllisestä uudistustyöstä sosialismin rakentami- 
seksi”, ”edellytysten luomisesta sosialistiselle suunnitelmataloudelle” 
jne. 

Tämä sosialismin nimen mainitseminen ohjelmassa, jota marxilai- 


suutta katkerasti vihaavat Tanner ja Leskinenkin ovat olleet mukana 


hyväksymässä, on merkkinä siitä, että sosialismin ajatus elää sosiali- 
demokraattistenkin työläisten keskuudessa niin voimakkaana, ettei 
kysymystä voida puolueen ohjelmassa sivuuttaa, vaan on siitä yritet- 
tävä sanoa jotakin. Sosialismin aate muodostaa joka tapauksessa aat- 
teellisen yhtymäkohdan kommunistisesti ja sosialidemokraattisesti 
ajattelevien työläisten välillä. 


Työväenvalta ja demokratia 


Mutta sosialismista puhuttaessa nousee esiin kysymys, millä tavoin 
se toteutetaan. Emme voi, vaikka tahtoisimmekin, estää keskustelua 
niistä kahdesta erilaisesta käsityksestä, jotka tässä asiassa vallitsevat. 
Eikä meillä ole syytäkään salata omaa marxilaista käsitystämme, joka 
on se, että sosialismin voimaansaattaminen edellyttää kapitalistiluokan 
vastarinnan murtamista, kapitalistisen yhteiskuntajärjestelmän kumoa- 
mista ja valtiovallan ottamista työväenluokan käsiin. Kapitalisminkin 
vallitessa voidaan saattaa voimaan joitakin työväelle edullisia sosiaa- 
lisia uudistuksia — mikäli työväenluokka pystyy ne taistelullaan hank- 
kimaan. Voidaanpa ottaa joitakin yksityisille kuuluneita tuotantolai- 
toksiakin porvarillisen valtion haltuun. Mutta tällaiset uudistukset 
eivät ansaitse sosialismin nimeä, koska todellinen valta, niin poliittinen 
kuin taloudellinenkin, pysyy sittenkin kapitalistiluokan käsissä. 

Toinen käsitys, jota sen suomalaisen pääedustajan mukaan sa- 
nomme tannerilaiseksi, on se, että sosialismin toteuttamiseen ei lain- 
kaan vaadita työväenvaltaa, vaan se tapahtuu miltei huomaamatta 
"demokratiaksi” nimitetyn kapitalistisen valtion puitteissa, sulassa 


sovinnossa. kapitalististen riistäjien kanssa. Sanotaanpa sosialidemo- 
kraattisen puolueen uudessa ohjelmassa niinkin, että ”kapitalistinen 
järjestelmä on jo osittain muuttunut yhteiskunnan omistukseen ja 
tuotantoon pohjautuvaksi ja muuttuu edelleen sosialistiseksi suunni- 
telmataloudeksi”. Tätä nimitetään sitten sosialismin toteuttamiseksi 
”demokraattisin keinoin”, samalla kun kommunisteja syytetään ”dik- 
tatuuripyrkimyksistä”. 


Tuohon ”demokraattisin keinoin” toteutettavan sosialismin teoriaan 
kajoamme hiukan tuonnempana. Nyt tarkastelemme paljon puhuttuja 
”kommunistien diktatuuripyrkimyksiä”, joilla pelotteleminen kuuluu 
nykyäänkin työväen yhteistoiminnan vastustajien päävaltteihin. Hiu- 
kan juurta juttuun on saatu siitä, että kommunistit todellakin omak- 
suvat Marxin opin proletariaatin diktatuurista. 


Mutta mitä marxilainen teoria tarkoittaa proletariaatin diktatuu- 
rilla? Ei mitään muuta kuin työväenvaltaa, työväenluokan 
johtamaa kansanvaltaa — erotukseksi porvarillisesta valtiosta, ka- 
pitalistiluokan diktatuurista, Marxilaiset, ovatpa he nimittäneet itseään 
sosialidemokraateiksi tai kommunisteiksi, ovat alun pitäen olleet sillä 
kannalla, että sosialismin toteuttamisen välttämätön ehto on valtio- 
vallan ottaminen työväenluokan käsiin, koska vain sitä tietä voidaan 
toteuttaa tuotannon avainasemien ottaminen yhteiskunnan haltuun. 
He ovat siis olleet proletariaatin diktatuurin kannattajia, olkootpa he 
käyttäneet asiasta juuri tuota nimitystä tai puhuneet aivan samaa 
merkitsevästä työväenvallasta. 


Proletariaatin diktatuurin eli työväenvallan ajatus on selvin sanoin 
ilmaistu siinä Itävallan sosialidemokraattisen puolueen periaateohjel- 
massa, josta Forssan ohjelma on miltei sanatarkka suomennos. Mutta 
Forssan ohjelmaa laadittaessa on suomentajille jostakin tuntematto- 
masta syystä tullut ikävänlainen kommellus. Kun Itävallan puolueen 
ohjelmassa puhutaan valtiovallan valloittamisesta so- 
sialistiseen tuotantotapaan siirtymisen ehtona, on tuo sanonta Forssan 
ohjelmassa muuttunut epämääräiseksi ja hämäräksi ”valtiollisen vai- 
kutusvallan valloittamiseksi”. 


Miten tuollainen surkea lipsahdus on mahdollinen? Ei mikään tue 
otaksumaa, että Forssan ohjelman laatijat olisivat olleet niin tanneri- 
laisittain ”kaukonäköisiä”, että olisivat tahtomalla tahtoneet vesittää 
marxilaisen ajatuksen työväenvallasta. Tuollainen vesitys ei vastaa 
lainkaan ohjelman yleistä leppymättömän luokkataistelun henkeä. 
Ainoa luonnollinen selitys on siinä, että bobrikovilaisuuden kaudella, 
jota silloin elettiin, ei julkisuuteen tarkoitetussa asiakirjassa katsottu 
voitavan puhua vallanotosta työväen käsiin, koska se olisi virkavallan 
silmissä ollut vallankumouksellista kiihoitusta. Eikä Forssan ohjelma 

i 
sellaisenaankaan päässyt julkisuuteen kuin vasta vuoden 1905 marras- 
kuun suurlakon jälkeen. A 

Ajatus työväenvallasta eli proletariaatin diktatuurista ei ole siis 
vain nykyhetken kommunisteille ominaista. Eikä siinä ole myöskään 
mitään erikoisesti venäläistä, vaikka jotkut haluavat asian niin esittää. 
Se on ilmaistu selvästi jo Kommunistisessa Manifestissa ja sen ovat 
omaksuneet sosialidemokraattisiksikin itseään nimittäneet, ”länsimai- 
simmatkin” työväenpuolueet, toiset selvemmin, toiset vähemmän sel- 
västi. Kommunistit eivät katso tässäkään asiassa olevan syytä luopua 
marxilaisuudesta eikä työväenliikkeen perinteistä. Ei näet voida osoit- 
taa, että kapitalistiset suurriistäjät olisivat nyt suostuvaisempia kuin 
aikaisemmin luopumaan vapaaehtoisesti riistoeduistaan. Maailmassa 
ei siis ole tapahtunut mitään sellaista, mikä voisi horjuttaa sen marxi- 
laisen käsityksen pätevyyttä, että sosialismin voimaansaattaminen 
edellyttää valtiovallan ottamista työväenluokan käsiin. 


Kun tämän marxilaisen käsityksen vastapainoksi kuulemme puhut- 
tavan jostakin erikoisesta ”demokraattisesta sosialismista”, sosialis- 
min toteuttamisesta ”demokraattisin keinoin” jne., olemme tekemisissä 
täysin sisällyksettömän sananhelinän kanssa. Totta on, että sosialis- 
miin päästään vain demokratian kautta. Mutta ainoa mahdollinen ja 
myös ainoa demokraattinen tapa kapitalistisen järjestelmän 
muuttamiseen sosialistiseksi on tuotannon avainasemien ottaminen 
pois kapitalistisilta riistäjiltä kansalle, työväenluokan johtaman kan- 
san käsissä olevan valtiovallan avulla. Tällainen kansanvaltaisesti 
voimaansaatettu sosialismi kuuluu nykymaailman todellisuuteen, kun 
taas sen vastakohdaksi esitetty ”demokraattinen sosialismi” on täysin 
hämärä käsite esittäjille itselleenkin. 

Alkoholiliikkeen pääjohtaja ja presidenttiehdokas Fagerholm nä- 
kyykin heittäneen romukoppaan koko ”demokraattisen sosialismin” 
fraasin. Ainakin elokuun 7 pnä Rovaniemellä. pitämässään puheessa 
hän ylisti ainoastaan demokratiaa (siis ”paljasta” demokratiaa, ilman 
sosialismia). Tätä ”paljasta” ja ”puhdasta” demokratiaa, joka ei ole 
minkään luokan valtaa, on mainitun pääjohtajan mielestä se yhteis- 
kuntajärjestys, joka vallitsee ”Pohjolassa” ja jonka ”ilmapiirissä me 
olemme kasvaneet ja eläneet”. Koska, kuten tiedetään, herra Fager- 
holm tarkoittaa ”Pohjolalla” Suomea ja Skandinavian maita ja koska 
hän on kasvanut ja elänyt yksinomaan kapitalistisen yhteiskunnan 
piirissä, ei hän siis tarkoita demokratialla mitään muuta kuin kapi- 
talistista riistojärjestelmää. Neuvostoliiton yhteiskuntajärjestykselle 
hän antoi samassa puheessa jyrkän hylkäystuomion ja esitti sen de- 
mokratian vastakohtana. Kapitalismi on demokratiaa, sosialismi on 
demokratian vastakohtana — sellainen on lyhyt, mutta täsmällinen 
yhteenveto sosialidemokraatiksi, itseään nimittävän Alkon nykyisen 


pääjohtajan demokratiakäsityksestä. Hän ei vain jostakin syystä roh- 
kene sitä näin selvästi sanoa, vaan käyttää kiertoteitä, ”parlamentaa- 
risempaa” sanontaa. 


Aivan päinvastainen käsitys on eräillä työläistovereillamme, jotka 
sanovat, että kapitalistisessa järjestelmässä ei ole hituistakaan de- 
mokratiaa ja että demokratia toteutuu vasta sosialismissa. Eivätkä 
nämä toverit ole niinkään väärässä, jos demokratialla tarkoitetaan 
sitä, mitä tämä sana kirjaimellisesti merkitsee, nimittäin kansan 
valtaa. Kun me kuitenkin puhumme ”porvarillisesta demokratiasta”, 
tarkoitamme me sillä sellaista porvariston diktatuurin muotoa, jossa 
työtätekevällä kansallakin on jonkinlainen sanan-, paino- ja kokoon- 
tumisvapaus, sis oikeus mielipiteiden ilmaisemiseen. 
Tätä oikeutta ei ole suinkaan aliarvioitava, se on hyvin tärkeä työläi- 
sille, se on verrattomasti parempi kuin ei mitään oikeutta. 


Mutta mielipiteiden ilmaisemisoikeus ei ole vielä v altaa Onhan 
suorastaan naurettavaa uskotella Suomen työläisille, että he ovat 
päässeet tasavertaiseen asemaan porvarien kanssa. Todellinen valta ja 
voima joka suhteessa, myös valtiollisessa, on aina ja kaikkialla niillä, 
jotka hallitsevat taloutta, tuotannon avainasemia. Ja tietty asia on, 
että demokraattisimmissakin porvarillisissa valtioissa talouselämää 
hallitsee pieni kourallinen suurkapitalisteja eikä suinkaan kansa. Sel- 
lainen valtio on siis aina porvariston luokkavaltaa, porvaris ton 
diktatuuria. Jokainen valtiovalta on perimmäiseltä olemuksel- 
taan diktatuuria. Valtiota, joka ei olisi minkään luokan valtaa, ei ole 
ollut eikä ole. Kysymys, jonka nykymaailman todellisuus esittää vas- 
tattavaksemme, ei ole siinä, haluammeko diktatuuria vai emme, vaan 
siinä, millaista diktatuuria, minkä luokan dikta- 
tuuria haluamme, porvariston vaiko työväenluokan. Jos haluamme 
ikuistaa porvarillisen riistojärjestelmän, kannatamme porvariston dik- 
tatuuria, jos haluamme sosialismin voimaansaattamista, olemme prole- 
tariaatin diktatuurin kannalla. 

Mitä sitten paljon puhuttuun ”kommunistiseen diktatuuriin”, ”kom- 
munistisen puolueen diktatuuriin” tms. tulee, niin sellaista eivät aina- 
kaan kommunistit kannata. Me kannatamme vain proletariaatin dik- 
tatuuria, ts. työväenvaltaa. Mutta työväenvalta on diktatuuria ainoas- 
taan riistäjäluokkia vastaan, ystävyys- ja liittosuhdetta kaikkiin työ- 
tätekeviin kansankerroksiin. Leninin määritelmän mukaan oli Venä- 
jällä työväenluokan liitto talonpoikaiston kanssa ”proletariaatin dik- 
tatuurin korkein periaate”. 

Työväenvalta toteuttaa ensi kerran kansojen elämässä talou- 
dellisen kansanvallan ottamalla tuotannon avainasemat 
pois kapitalistisilta riistäjiltä ja siirtämällä ne kansan käsiin, Muulla 

tavoinhan ei taloudellista kansanvaltaa voida toteuttaakaan. Ja vasta 
taloudellinen kansanvalta tekee demokratian täydelliseksi, muuttaa 
sen muodollisesta todelliseksi. Missä pelkkä mielipiteiden ilmaisemis- 
oikeus, pelkkä käsitysten julkilausumisvapaus julistetaan demokratian 
huipuksi ja ihanteeksi, siellä köyhdytetään ja typistetään demokratian 
käsitettä. 


Menettelytavoista ja taistelukeinoista 


Tuskin missään muussa kysymyksessä on puhuttu niin paljon 
”Ievottomia” kommunistien tiliin kuin menettelytapoja ja taistelukei- 
noja koskevassa kysymyksessä. Työväenluokan viholliset ja työväen! 
yhteisrintaman vastustajat näkevät paljon vaivaa saadakseen leima- 
tuiksi kommunistit väkivallan kannattajiksi. Ja yritteliäisyyttä siinä 
tarvitaankin, koska ei voida mainita ainoatakaan kommunistien suo- 
rittamaa väkivallantekoa. On siis pidettävä sitä kovempaa ääntä 
näiden väkivaltaisista aikeista. 

Marxilaisuus ei pyri sitomaan työväenluokan taistelua mihinkään 
kerta kaikkiaan ennakolta määrättyihin muotoihin, vaan hyväksyy 
periaatteessa mitä erilaisimmat joukkotaistelun muodot. Marxilainen 
käsitys on erittäin onnistuneella ja tyhjentävällä tavalla lausuttu julki 
Forssan ohjelmassa, jonka mukaan puolue käyttää päämääriensä to- 
teuttamiseksi ”kaikkia tarkoituksenmukaisia ja kansan luonnollista 
oikeudentunnetta vastaavia keinoja”. 

Tämä ei ole sitä, että ”tarkoitus pyhittää keinot”, kuten joskus 
väitetään. Jesuiittain opeilla enempää kuin jesuiittain konsteillakaan 
ei työväen asiaa edistetä. Halpamaiset keinot, kuten murhat, provo- 
kaatio, valhe ja herjaus, sotivat kansan oikeudentuntoa vastaan eivät- ` 
kä ole tarkoituksenmukaisiakaan. 


Forssan ohjelmasta keskusteltaessa ei puuttunut ääniä, jotka tah- 
toivat ohjelmassa sanottavan, että puolue hyväksyy ainoastaan niin 
sanotut lailliset taistelukeinot. Siihen lankaan eivät Forssaan 
kokoontuneet työväenliikkeen edustajat menneet, sillä kokemuksesta 
tiedettiin, kuinka pahasti ristiin toisaalta työläisten, toisaalta kapita- 
listeja edustavien virkaherrojen käsitykset ”laillisuudesta” ja ”laitto- 
muudesta” saattoivat mennä. Oulun puoluekokouksessa 1906 oli kysy- 
mys ”laillisista” ja ”laittomista” taistelukeinoista jälleen vilkkaan poh- 
dinnan alaisenä. Eräs kokousedustajista, Timo Korpimaa nimeltään, 


ilmaisi sattuvasti puolueen suuren enemmistön omaksuman kannan 
sanoessaan: 


”Senaattori Kari puhui eilen laillisuudesta, että me taistelemme 


ainoastaan laillisilla keinoilla. Minun nähdäkseni tämä on ehdotto- 
masti sosialidemokratian periaatteita vastaan, Sosialidemokratia tais- 
telee sekä laillisilla että laittomilla keinoilla. Laittomat keinot ovat 
suurlakko ja vallankumous. Meillä ei olisi tätäkään hituista lailli- 
suutta, jos ei olisi ollut marraskuun suurlakkoa. Marraskuun suur- 
lakkohan oli lain kirjaimen yli menemistä, mutta vasta kun sen yli 
oli menty, saatiin laillisuus, joka meillä nyt on”. 

Katsoipa vanha työväenpuolueemme työtätekevällä kansalla ole- 
van moraalisen oikeuden puolustaa asiaansa jopa ase kädessä. Tämä 
ei johtunut silloisten sosialidemokraattien sotaisuudesta, vaan siitä, 
että tunnettiin kapitalistiluokan häikäilemättömyys itsekkäiden luok- 
kapyyteittensä ajamisessa. Todistettavissa onkin, että Suomen luok- 
kasota 1918 ei puhjennut senvuoksi, että silloinen sosialidemokraatti- 
nen puolue tai joku sen johtajista olisi sitä halunnut. Maailmasta on 
vaikea löytää ihmisiä, jotka olisivat niin kaukana kaikenlaisista vä- 
kivaltaisista aikeista kuin he olivat. Mutta luokkataistelun kehitys oli 
johtanut tilanteeseen, jossa sosialidemokraattiselta puolueelta ei ky- 
sytty, tahtooko se kansalaissotaa vai ei, vaan ainoastaan sitä, asettuu- 
ko se porvariston luokkakaartien hyökkäyksen vuoksi väistämättö- 
mäksi käyneessä aseellisessa yhteenotossa kansan puolelle vai 
kansaa vastaan. Jotkut aniharvat sosialidemokraattisen puo- 
lueen johtomiehet, mm. Väinö Tanner, menivät luokkasodan ajaksi 
”käpykaartiin”, mutta puolue ei voinut sillä tavoin menetellä. Ja 
se menetteli ainoalla kunniallisella tavalla ryhtyessään parhaan ym- 
märryksensä mukaan johtamaan työläisten ja torpparien itsepuolus- 
tustaistelua. 

Propagandajuttua kommunistien väkivaltaisista aikeista on koe- 
tettu jatkuvasti pitää vireillä kaivamalla eräistä SKP:n alkuaikojen 
julkilausumista esiin kohtia, joissa sanotaan, että kapitalistisen järjes- 
telmän kukistaminen on mahdollista ainoastaan aseellisen ka- 
pinan kautta. Suomessa silloin riehuneen valkoisen terrorin oloissa 
syntyneenä tuo käsitys kestää moraalisessa suhteessa arvostelun. Ei- 
vät ainakaan Suomen silloiset vallanpitäjät ja valkoisen terrorin ihai- 
lijat pysty kommunisteja senvuoksi kivellä heittämään. Mielipide, 
että tuo raaka hirmuvalta on lyötävä alas sen omilla aseilla, oli silloin 
yleinen työläisten keskuudessa ja vastasi täydellisesti kansan oikeu- 
dentuntoa. A 

Tämän ovat huomanneet Kommunismin vihollisetkin. Todetessaan, 
että lainaukset vanhoista, valkoisen terrorin riehuntakaudella synty- 
neistä kirjoituksista eivät saa kansaa vakuuttuneeksi ”kommunistien 

kapinasuunnitelmista”, ovat he katsoneet tarpeelliseksi hankkia uusia 
todistuksia. Ja kun ni ei ole ollut löydettävissä, on niitä pitänyt 
ruveta tehtailemaan. Tässä tarkoituksessa lavastettiin vuoden 1948 
keväällä korkeiden hallitus-, sota- ja poliisiherrojen toimesta ilveily, 
jota sanottiin ”kommunistien vallankaappausyrityksen kukistamisek- 
si”. Eräänä aamuna ilmoittivat maan korkeimmat sota- ja poliisiher- 
rat, että he olivat paljastaneet kommunistisen salaliiton, tuottaneet 
edellisenä yönä musertavan tappion kapinallisille. Porvarilehdet olivat 
täynnä vertahöyryäviä kirjoituksia, joissa vaadittiin kapinallisten 
päätä... 

Mutta tasavallan korkeat hallitus-, sota- ja poliisiherrat olivat 
hämmästyttävän ”armollisia” sillä kertaa. Hi“ kukaan saanut niin > 
sanottua ”ansaittua palkkaansa”. ”Isäin henki” oli kuin pois pyyh- 
käisty. Ei ketään ”kapinallista” pidätetty, ei edes haluttu kuulustella, 
Sensijaan kuulusteltiin eräitä korkeita ”salaliiton” kukistamiseen osal- 
listuneita poliisiherroja. Mutta he eivät tietäneet mitään... 

Kun kommunistinen puolue ei katso voivansa sisällyttää ohjelmaan- 
sa kohtaa, joka pyrkisi määräämään työväenjoukoilie, että näiden on 
rajoituttava taistelussaan kapitalisteja ja muita kansan vihollisia 
vastaan vain ”laillisiin”, ”rauhallisiin”, ”parlamentaarisiin” yms. kei- 
noihin, niin tämä ei johdu siitä, että kannattaisimme laittomuutta, 
rauhattomuutta, epäparlamentaarisuutta jne. Päinvastoin, mitä kivut- 
tomammin, laillisemmin, rauhallisemmin, parlamentaarisemmin kapita- 
lismin kukistaminen tapahtuu, sitä mieluisampaa kommunisteille. Voi- 
tokas sosialistinen vallankumous on mahdollinen vain sillä ehdolla, 
että se perustuu kansan valtavan enemmistön tahtoon. Ja että kansan 
suuri enemmistö meidänkin maassamme on ennen pitkää tuleva va- 
kuuttuneeksi kapitalistisen järjestelmän kukistamisen ja sosialismiin 
siirtymisen välttämättömyydestä, siitä ei ole epäilystäkään, sillä sel- 
laista on historian kulku. Tämä taas merkitsee, että vallan siirtyminen 
työtätekevän kansan käsiin rauhallista tietä on mahdollisuuksien ra- 
joissa. Ainoa avoimeksi jäävä kysymys on, alistuuko kapitalistiluokka 
vastarintaa tekemättä kansan tahtoon. Jos olisi takeet siitä, ettei se 
turvaudu väkivaltaan, ettei se nosta kättään kansaa vastaan, niin sil- 
loinhan koko keskustelu väkivaltaisten, laittomien, ulkoparlamentaa- 
risten jne. taistelukeinojen käyttämisen mahdollisuudesta olisi täysin 
aiheeton. Mutta niin kauan kuin näitä takeita ei ole, niinkauan kuin 
tosiasiat osoittavat päinvastaista, niin kauan kuin kapitalistiluokan 
palveluksessa olevat juristit ja poliisiherrat saattavat julistaa laitto- 
maksi sen mikä työläisten mielestä on täysin laillista ja oikeutettua, 
pätee Suomert vanhan työväenliikkeen ohjelman määritelmä tarkoi- 
tuksenmukaisista ja kansan luonnollista oikeudentuntoa vastaavista 
keinoista. 


Yhteisrintaman tie 


Yhteistoiminnan ajatus, yhtenäisyyden kaipuu, elää voimakkaana 
eri ajatussuuntiin lukeutuvien työläisten keskuudessa. Se on luon- 
nollistakin, koska kaikilla työläisillä on yhteinen asia puolustettava- 
naan. Onpa sosialidemokraattisen puolueen sihteeri Väinö Leskinenkin 
myöntänyt, että ”työläiset, niin sosialidemokraattisesti kuin kommu- 
nistisestikin ajattelevat, kaipaavat yhteisrintamaa”. (Sosialistinen Ai- 
kakauslehti N:o 2, 1954). 

Mutta jos nämä kiistattomat ja päivänselvät tosiasiat myönnetään, 
niin eikö siitä seuraa, että työväen asiaa ajettaessa on pyrittävä kai- 
kin keinoin tuon joka puolella kaivatun yhteisrintaman toteuttami- 
seen? Eikö työväenliikkeen henkilön, olkoon hän kommunisti tai so- 
sialidemokraatti, ensimmäinen velvollisuus ole tehdä kaikkensa sosia- 
lidemokraattisesti ja kommunistisesti ajattelevien työläisten lähentä- 
miseksi toisiinsa, yhteistoiminnan aikaansaamiseksi eri ajatussuuntiin 
lukeutuvien työläisten kesken? 

Niin luulisi, mutta puoluesihteeri Leskinen suhtautuu asiaan toisin. 
Todettuaan, että ”työläiset, niin sosialidemokraattisesti kuin kommu- 
nistisestikin ajattelevat, kaipaavat yhteisrintamaa”, hän julistaa heti 
perään tylysti ja korskeasti, että tämä yhteisrintama voidaan luoda 


”vain sosialidemokraattisen puolueen ympärille — ei koskaan kom- 
munistien”, 


Leskisen tahto on siis, että työväen yhteisrintamasta ei saa tulla 
mitään, ennenkuin kommunistisesti ajattelevat työläiset ovat aatteelli- 
sesti nujerrettuina ehdoitta antautuneet. Siihen saakka vallitkoon 
”kylmä sota”, f 

Onkohan tuo vastuuntuntoisen työväenliikkeen miehen asiallista 
suhtautumista kaikkia työläisiä koskevaan vakavaan asiaan? Leskinen 
ymmärtää erinomaisen hyvin, että kommunismin vaikutuksen hävittä- 
misestä tai edes tuntuvasta heikentämisestä Suomen työläisten kes- 
kuudessa ei voi olla puhettakaan. Hän siis asettaa yhteisrintaman 
luomisen ehdoksi toiveunen, jonka toteuttamiseen ei itsekään usko. 
Ovi työväen yhteisrintamaan on avoinna: siihen päästään eri ajatus- 
suuntiin lukeutuvien työläisten toverillisen yhteistoiminnan kautta 
kaikkia työläisiä yhtäläisesti koskevissa päivän kysymyksissä. Mutta 
Leskinen haluaisi paiskata tämän oven kiinni. 

Kuinka lohduttomia olisivatkaan Suomen työväen yhteisrintaman 
toteutumisen toiveet, jos kaikilla tahoilla suhtauduttaisiin asiaan Les- 
kisen tavoin, yhtä yltiöpäisesti. Mutta ne yhteisrintamaa kaipaavat 
sosialidemokraattisesti ajattelevat työläiset, joista Leskinen puhuu, 
eivät voi olla tajuamatta, että siellä missä yhteisrintamaa todenteolla 


halutaan, missä siihen asiallisesti pyritään, ei esitetä uhkavaatimusta: 
vain minun puolueeni ympärille, ei koskaan sinun... 

Mitä kommunisteihin tulee, niin meillä on aivan toisenlainen näke- 
mys työväen yhteisrintaman rakentamisen teistä kuin Leskisellä. Kun 
luodaan yhteisrintamaa, kun rakennetaan yhteistoimintaa. erilailla 
ajattelevien ihmisten kesken, on luonnollista, että etsitään sitä mikä 
yhdistää, jätetään sivuun se mikä erottaa. Kiista siitä, minkä puo- 
lueen ympärille yhteisrintama luodaan, on arvoton ja aiheetonkin, jos 
kysymykseen eri ajatussuuntiin lukeutuvien työläisten yhteistoimin- 
nasta ja yhteisrintamasta suhtaudutaan myönteisesti ja asiallisesti. 
Yhteistoiminta edellyttää yhteisymmärrystä, mutta se ei edellytä sitä 
ehdottomasti kaikissa asioissa, vaan ainoastaan niissä, joiden vuoksi 
yhteistoimintaan ryhdytään. 

Tämän oivaltaen me kommunistit emme halua seurata puoluesih- 
teeri Leskisen yltiöpäistä esimerkkiä, emme aseta ehtoa, että sosiali- 
demokraattisesti ja kommunistisesti ajattelevien työläisten yhteisrin- 
tama on luotava vain kommunistisen puolueen ympärille. Kom- 
munistien kanta tässä kysymyksessä on lausuttu julki työväen yh- 
teistoimintaa koskevassa SKPn Keskuskomitean päätöksessä tammi- 
kuulta 1954. Siinä sanotaan: 

”Kommunistinen puolue ei pyri sosialidemokraattisen puolueen hä- 
vittämiseen, vaan yhteistoiminnan aikaansaamiseen. Se haluaa yh- 
teistoimintaa kaikkien työläisten, kaikkien sosialidemokraattisten jär- 
jestöjen ja yksityisten 'sosialidemokraattien, myöskin johtajien kans- 
sa, jotka haluavat ajaa työväen yhteistä asiaa.” 

Kommunistien taholta ei siis esitetä kerrassaan minkäänlaisia en- 
nakkoehtoja yhteistoimintaan ryhtymiselle, antautumisvaatimuksesta, 
puhumattakaan. Edellytetään ainoastaan halua edistää sellaisten 
asiain myönteistä ratkaisua, jotka kiinnostavat kaikkia työläisiä aja- 
tussuuntien erilaisuuteen katsomatta. Totuus kommunistien suhtautu- 
misesta työväen yhteisrintaman rakentamiseen on siis aivan toista 
kuin se, mitä yhteistoiminnan vastustajat uskottelevat. Näiden väit- 
teiden mukaan kommunistit suunnittelevat vähintään sosialidemokraat- 
tisen puolueen ”nielemistä”, ja tietysti kaikkien sosialidemokraattis- 
ten johtomiesten ”likvidoimista”. 

Peloittelukeinona käytetään synkkiä tarinoita sosialidemokraattis- 
ten puolueiden kohtalosta kansandemokratian maissa. Itse asiassa ei 
siellä ole tapahtunut mitään sen kaameampaa kuin että noiden mai- 
den kommunistiset ja sosialidemokraattiset puolueet ovat vapaaehtoi- 
sesti yhtyneet yhdeksi työväenpuolueeksi, joka eli 
sosialistisen, missä kommunistisen, missä yhtyneen työväenpuolueen 
nimisenä. Tällainen kehitys pelottaa kapitalisteja eikä se miellytä 
vannoutuneita työväen yhtenäisyyden vastustajia. Se on kuitenkin 

luonnollinen ja väistämätön siellä, missä suurpääoman valta on mur- 
rettu ja on ryhdytty toteuttamaan sekä sosialidemokraattisesti että 
kommunistisesti ajattelevien työläisten yhteistä päämäärää — sosia- 
lismia. 

Näiden käänteentekevien historiallisten tapahtumien kestäessä on 
yhdeksi puolueeksi yhtyneiden työläisten täytynyt siellä täällä syr- 
jäyttää johtoasemista niin kommunisteihin kuin sosialidemokraattei- 
hinkin lukeutuneita henkilöitä, jotka eivät ole halunneet tai jaksaneet 
kulkea yhtä jalkaa työväenluokan kanssa. Tästä on sitten otettu aihe 
tunnettuihin propagandajuttuihin ”epäsuosioon joutumisesta”, ”likvi- 
doinnista” jne. Mutta lieneeköhän tuo ”epäsuosioon joutuminen” niin- 
kään traagillista, kun asioita katsellaan työväenliikkeen vaatimusten 
ja työtätekevän kansan edun kannalta? Työväenliikkeen johtohenkilöt 
eivät ole erottamattomia virkamiehiä, vaan joukkojen valitsemia luot- 
tamushenkilöitä, ja he pysyvät tehtävissään niin kauan kuin nauttivat 
joukkojen luottamusta ja jaksavat pysyä aikansa tasalla. 

Työväenliikkeen yhtenäisyyden asia toteutuu joka tapauksessa, 
sillä se on oikea. Edellytykset sen toteutumiselle ovat olemassa jo 
nyt, ennen sosialistisen vallankumouksen voittoa, ja siihen on kaikin 
voimin pyrittävä, sillä se vastaa kaikkien työtätekevien etuja. Työväen- 
luokalla ei ole varaa ”kylmään sotaan” työläisten ja työläisten välillä. 


